Niftakar li kien il-Ħadd 10 ta' Jannar ta' din is-sena; festa tal-magħmudija ta' Ġesù fix-Xmara Ġordan. X'jum sabiħ kien! Emmnuni li ġurnata ta' 12-il siegħa xogħol ma rajtiex għaddejja f'Mater Dei! X'saħħa ħassejt tiġri ma' ġismi u ruħi f'dak il-jum! Dakinhar kelli nqaddes il-quddiesa ta' nofsinhar. Quddiem knisja ppakkjata bin-nies kif se nfisser il-magħmudija? Qabel bdejt l-omelija tlabt bħas-soltu man-nies lill-Ispirtu s-Santu ħalli l-omelija tkun ġejja minnu mhux minn moħħi. Kif ftaħt għajnejja l-viżjoni tahieli ċara kristall. L-ismart phone! Min illum m'għandux smart phone? Illum tant kemm saru komuni li tgħidx kemm raħsu! Fl-ismart phone hemm funzjoni għall-WiFi. Min illum ma jużax WiFi? Huwa bil-WiFi jaqbillek sieħbi! Ġesù u x-xitan it-tnejn li huma għandhom WiFi. Ta' Ġesù huwa l-WiFi. Filwaqt li tax-xitan, minħabba li hu imitazzjoni, hu sempliċiment wifi. Iż-żewġ WiFis għandhom password. Il-password tal-WIFI ta' Ġesù hi IVA; jiġifieri IVA għal dak kollu li hu qaddis. Filwaqt li l-password tax-xitan hija LE; hija LE għal dak kollu li l-Mulej irid. Insomma, il-password ta' Ġesù hija sottomissjoni sħiħa għar-rieda tal-Mulej, u l-password tax-xitan hija ribelljoni grassa kontra r-rieda tal-Mulej. Il-WiFi ta' Ġesù għandu l-benefiċċju tal-barka. Il-WiFi tax-xitan għandu marbut miegħu s-saħta u l-magħmul. Il-WiFi ta' Ġesù jagħtik il-garanzija għall-ħajja ta' dejjem. Filwaqt li l-wifi tax-xitan jagħmilhielek faċli biex tintilef għal dejjem fl-infern. Ħafna ppruvaw iż-żewġ WiFis u jgħidulek li l-WiFi ta' Ġesù m'hawnx prezzu. M'għandekx għalfejn tħallas għalih. B'xejn! Imma l-wifi tax-xitan trid tħallas għalih b'ġisem u b'ruħek għal dejjem fl-infern. Mela taqblu miegħi li l-wifi tax-xitan ma fihx ħobż! Jiena u int bnedmin. Ġieli noħorġu mill-WiFi u nidħlu fil-WiFi. Veru? Tibżax! Malajr Nindunaw! Kemm inħossuna mdejqin! Imtaqqlin! Imgerfxin! Mitlufin! Mejtin ħajjin! Tgħid kif nerġa' naqbad mal-WiFi ta' Ġesù Kristu meta nispiċċa offline minn miegħu? Ara togħġbokx din sieħbi! L-ewwel mod ta' kif nidħol mill-ġdid fil-WiFi ta' Ġesù Kristu hu li naħrab mid-dnub. Fl-Ewwel Ittra tiegħu lill-Korintin San Pawl jgħidilna: "S'issa ebda tiġrib ma laħaqkom li bniedem ma jiflaħx għalih; Alla hu fidil u ma jħallikomx tiġġarrbu aktar milli tifilħu; jaħseb li mat-tiġrib jagħtikom il-qawwa u l-għajnuna biex tkunu tifilħu għalih" (1 Kor 10:13). It-tieni mod ta' kif nikkonnettja mal-WiFi li jsalvani ta' Ġesù huwa permezz tas-sagrament tal-qrar. Meta kien qed ikellem lilna s-saċerdoti fuq il-qrar Papa Franġisku qalilna hekk: "Ejjew qatt ma ninsew, kemm bħala penitenti u kif ukoll bħala konfessuri: M'hemm l-ebda dnub li l-Mulej ma jistax jaħfer! L-ebda wieħed! Huwa dak biss li jiċċaħħad mill-Ħniena Divina li ma jistax jiġi maħfur għax jinħeba mix-xemx, li allura ma tistax iddawlu u ssaħħnu." It-tielet mod ta' kif nerġa' pront pront u pronta pronta nidħol online fil-WiFi ta' Ġesù huwa permezz tal-quddiesa. F'omelija ta' Corpus Christi Papa Franġisku qal: "L-Ewkaristija hija s-sagrament tal-komunjoni li joħroġna mill-individwaliżmu ħalli nimxu warajh flimkien, ngħixu l-fidi tagħna fih (f'Ġesù Kristu)." Ir-raba' mod ta' kif nerġa' nsib ruħi magħqud\a mal-WiFi ta' Ġesù huwa permezz tal-adorazzjoni ewkaristika. Fuq dan San Ġwann Pawlu II qalilna hekk: "L-adorazzjoni tal-Ewkaristija barra mill-Quddiesa hi ta' siwi bla qies fil-ħajja tal-Knisja. Min ma jħossx il-bżonn li nerġgħu nibdew ngħaddu xi ħin f'taħdita spiritwali, f'adorazzjoni siekta u b'sentimenti ta' mħabba quddiem Kristu preżenti fis-sagrament imqaddes tal-altar? Dan jien nagħmlu sikwit, għeżież ħuti, u dejjem inħoss lil Kristu jqawwini u jfarraġni u jgħinni" (Ecclesia de Eucharistia, 25). L-aħħar mod ta' kif nerġa' naqbad mal-WiFi ta' Ġesù huwa permezz tar-Rużarju. Papa Piju XI qal: "Ir-rużarju hija arma qawwija li tħarrab lix-xjaten u li tħarrab mid-dnub. Jekk tixtiequ paċi f'qalbkom, fi djarkom, u fil-pajjiż tagħkom, iltaqgħu kull filgħaxija u itolbu r-Rużarju." Sieħbi! Mal-WiFi ta' Ġesù jaqbillek!